# L’Heptaméron des nouvelles (1559)/Nouvelle 39
### NOVVELLE TRENTENEVFIESME.

Vn seignevr de Grignaulx, qui eſtoit cheualier d’honneur de la Royne de France Anne Ducheſſe de Bretaigne, retournãt en ſa maiſon, dont il auoit eſté abſent plus de deux ans, trouua ſa femme en vne autre terre lá aupres. Et ſ’enquerant de l’occaſion, luy diſt, qu’il reuenoit vn eſprit en ſa maiſon, qui les tourmentoit tant, que nul n’y pouuoit demeurer. Monſieur de Grignaulx, qui ne croyoit point en bourdes, luy diſt, que, quand ce ſeroit le diable meſmes, il ne le craindroit, & emmena ſa femme en ſa maiſon. La nuict, feit allumer force chandelles, pour veoir plus clairement ceſt eſprit : & apres auoir veillé longuement, ſans rien ouyr, ſ’endormit : mais incontinent fut reſueillé par vn grand ſoufflet, qu’on luy donna ſur la iouë, & ouyt vne voix criant, Reuigne Reuigne, laquelle auoit eſté ſa grand’mere. Lors appella la femme, qui couchoit aupres d’eux, pour allumer de la chandelle, pource qu’elles eſtoient toutes eſteinctes, mais elle ne ſe oſa leuer. Incontinent ſentit le ſeigneur de Grignaulx, qu’on luy oſtoit la couuerture de deſſus luy, & ouït vn grãd bruit de tables & treſteaux, & eſcabelles, qui tomboient en la chambre, qui dura iuſques au iour. Et fut plus faſché ledict ſeigneur de perdre ſon repos, que de peur de l’eſprit : car jamais ne creut que ce fuſt vn eſprit. La nuit enſuyuant ſe delibera de prendre ceſt eſprit, & vn peu apres qu’il fut couché, feit ſemblant de ronfler treſfort, & meit la main toute ouuerte, pres ſon viſage. Ainſi qu’il attendoit ceſt eſprit, ſentit quelque choſe approcher de luy, parquoy ronfla plus fort qu’il n’auoit accouſtumé, dont l’eſprit ſ’appriuoiſa ſi fort, qu’il luy bailla vn grand ſoufflet. Et tout à l’inſtant print ledict ſeigneur de Grignaulx la main deſſus ſon viſage, criant à ſa femme : Ie tiens l’eſprit : laquelle incontinent ſe leua, & alluma de la chandelle, & trouuerẽt que c’eſtoit la chambriere, qui couchoit en leur chambre : laquelle ſe mettant à genoux, leur demanda pardon, & leur promit confeſſer verité, qui eſtoit, que l’amour qu’elle auoit longuement portée à vn ſeruiteur de leans, luy auoit faict entreprendre ce beau miſtere, pour chaſſer hors la maiſon maiſtre & maiſtreſſe, à fin que eux deux, qui en auoient toute la garde, euſſent moyen de faire grand chere, ce qu’ils faiſoient, quand ils eſtoiẽt tous ſeuls. Monſieur de Grignaulx, qui eſtoit homme aſſez rude, commanda qu’ils fuſſent battuz, en ſorte qu’il leur ſouuint à iamais de l’eſprit : ce qui fut faict, puis chaſſez dehors. Et par ce moyen, fut deliurée la maiſon du tourment des eſprits, qui deux ans durant auoient ioüé leur rolle.
C’eſt choſe eſmerueillable, mes dames, de penſer aux effects de ce puiſſant dieu d’amour, qui oſtant toute crainte aux femmes, leur apprend à faire toute peine aux hommes, pour paruenir à leur intention. Mais d’autant qu’eſt vituperable l’intention de la chambriere, le bon ſens du maiſtre et louable, qui ſçauoit tresbien, que l’eſprit ſ’en va & ne retourne plus. Vrayement, diſt Guebron, amour ne fauoriſa pas à ceſte heure lá le varlet & la chambriere, & confeſſe que le bon ſens du maiſtre luy ſeruit beaucoup. Toutesfois, diſt Emarſuitte, la chambriere veſquit long temps, par ſa fineſſe, à ſon aiſe. C’eſt vn aiſe bien malheureux, diſt Oiſille, quand il eſt fondé ſur peché, & prend fin par honte & punition. Il eſt vray, ma dame, diſt Emarſuitte, mais beaucoup de gens ont de la douleur & de la peine, pour viure bien iuſtement, qui n’ont pas le ſens, d’auoir en leur vie tant de plaiſir, que ceux cy. Si ſuis ie de ceſte opinion, diſt Oiſille, qu’il n’y a nul parfaict plaiſir, ſi la conſcience n’eſt en repos. Comment ? diſt Simontault : l’Italien veult maintenir, que tant plus le peché eſt grand, de tant plus il eſt plaiſant. Vrayement, diſt Oiſille, celuy, qui a inuenté ce propos, eſt luy meſmes vray diable. Parquoy laiſſons le lá, & ſçachons à qui Saffredent donnera ſa voix. A qui ? diſt il : il n’y a plus que Parlamente, à tenir ſon rang : mais quand il y en auroit vn cent d’autres, ſi luy donneray-ie touſiours, pour eſtre celle de qui nous deuons apprendre. Or puis que ie ſuis pour mettre fin à la iournée, diſt Parlamente, & que ie vous promis hier, de vous dire l’occaſion pourquoy le pere de Rolandine feit faire le chaſteau, ou il la tint ſi long temps priſonniere, ie la vous vay racompter.